## Odluka o općinskim porezima i prirezu poreza na dohodak Općine Sv. Filip i Jakov

### NN 156/2014 (30.12.2014.), Odluka o općinskim porezima i prirezu poreza na dohodak Općine Sv. Filip i Jakov

OPĆINA SVETI FILIP I JAKOV

2957

Na temelju članka 30. Zakona o financiranju jedinica lokalne i područne (regionalne) samouprave (»Narodne novine« broj 117/93., 69/97., 33/00., 73/00., 127/00., 59/01., 107/01., 117/01, 150/02., 147/03., 132/06., 26/07– Odluka Ustavnog suda RH, 73/08. i 25/12), članka 68. Zakona o lokalnoj i područnoj (regionalnoj) samoupravi (»Narodne novine« broj 33/01., 60/01. – vjerodostojno tumačenje, 129/05., 109/07., 125/08., 36/09., 150/11., 144/12. i 19/13. – pročišćeni tekst) i članka 32. Statuta Općine Sveti Filip i Jakov (»Službeni glasnik Općine Sveti Filip i Jakov« broj 02/09., 01/13. i 02/14. – proč. tekst), Općinsko vijeće Općine Sv. Filip i Jakov na svojoj 11. sjednici održanoj 11. prosinca 2014. godine donosi

ODLUKU

O OPĆINSKIM POREZIMA I PRIREZU POREZA NA DOHODAK

I. OPĆE ODREDBE

Članak 1.

Ovom se Odlukom utvrđuju vrste poreza koji pripadaju Općini Sv. Filip i Jakov, porezne osnovice, stope i visine poreza, te način obračuna i plaćanja općinskih poreza i prireza poreza na dohodak što su vlastiti izvori prihoda Općine Sveti Filip i Jakov.

II. VRSTE POREZA

Članak 2.

Općina Sv. Filip i Jakov uvodi i njoj pripadaju sljedeći porezi i prirez na dohodak:

a) prirez porezu na dohodak

b) porez na potrošnju

c) porez na kuće za odmor i

d) porez na tvrtku ili naziv.

III. OSNOVICE, STOPE I DRUGI ELEMENTI ZA UTVRĐIVANJE I NAPLATU OPĆINSKIH POREZA I PRIREZA NA DOHODAK

a) Prirez porezu na dohodak

Članak 3.

Prirez porezu na dohodak plaća se na području Općine Sv. Filip i Jakov prema Zakonu o porezu na dohodak i Pravilniku o porezu na dohodak, te ovoj Odluci.

Obveznik prireza poreza na dohodak je fizička osoba koja ostvaruje dohodak u Republici Hrvatskoj, a obveznik je poreza na dohodak prema Zakonu o porezu na dohodak i ima prebivaliste ili uobičajeno boraviste na području Općine Sv. Filip i Jakov.

Osnovica prireza poreza na dohodak iz stavka 1. Ovog članka je porez na dohodak utvrđen sukladno Zakonu i Pravilniku iz prethodnog stavka ovog članka.

Prirez porezu na dohodak obvezan je obračunati, obustaviti i na propisani uplatni račun uplatiti poslodavac istodobno s isplatom dohotka, sto znači da se isplata dohotka i uplata poreza i prireza obavlja istog dana.

Prirez porezu na dohodak je prihod proračuna Općine Sv. Filip i Jakov.

Poslove u svezi utvrđivanjem i naplatom prireza na dohodak obavlja Porezna uprava – Ispostava Biograd na Moru.

Članak 4.

Prirez porezu na dohodak plaća se po stopi od 10%.

b) Porez na potrošnju

Članak 5.

Porez na potrošnju alkoholnih i bezalkoholnih pića plaća se na potrošnju alkoholnih pića (prirodna i specijalna vina, rakija i ostala žestoka pića) piva i bezalkoholna pića u ugostiteljskim objektima bez prirodnih sokova.

Obveznik poreza na potrošnju jest pravna i fizička osoba koja pruža ugostiteljske usluge.

Osnovicu poreza na potrošnju čini prodajna cijena pića koje se proda u ugostiteljskim objektima (bez PDV-a).

Članak 6.

Porez na potrošnju plaća se po stopi od 3% na osnovicu poreza na potrošnju.

Članak 7.

Obračunska razdoblja su od prvog do posljednjeg dana u mjesecu, ili od prvog do posljednjeg dana u tromjesečju.

Za obveznike koji nisu u sustavu PDV-a obračunska razdoblja su od prvog do posljednjeg dana u tromjesečju, ili od prvog do posljednjeg dana u mjesecu, ako obveznik to sam zatraži.

Obračunati porez na potrošnju alkoholnih i bezalkoholnih pića i piva obveznik plaća do zadnjeg dana u tekućem mjesecu, po proteku obračunskog razdoblja, na način propisan Zakonom o PDV-u.

Konačni obračun poreza na potrošnju alkoholnih i bezalkoholnih pića i piva porezni obveznik pravna osoba predaje do kraja travnja, a fizička osoba do kraja veljače tekuće godine za prethodnu godinu, odnosno u roku od 3 mjeseca od prestanka poslovanja – Jedinstvenom upravnom odjelu Općine Sv. Filip i Jakov.

Obračunati porez iskazuje se u evidencijama propisanim za obračun poreza na potrošnju.

Sastavni dio ove Odluke čini: Dodatak I. – Obrazac PP-MI-PO.

c) Porez na kuće za odmor

Članak 8.

Porez na kuće za odmor plaćaju pravne i fizičke osobe koje su vlasnici kuća i stanova za odmor na području Općine Sveti Filip i Jakov.

Vlasnikom kuće za odmor smatrat će se ona osoba, odnosno osobe (suvlasnici) koje su uknjižene u zemljišnim knjigama kao vlasnici, odnosno suvlasnici.

Vlasnikom, odnosno suvlasnikom smatrat će se i osoba koja je vanknjižni vlasnik, odnosno vanknjižni suvlasnik ukoliko se to može utvrditi drugim dokaznim sredstvima kojima se može dokazati da je netko stekao nekretninu pravnim poslom, odlukom suda, nasljeđivanjem, na temelju zakona ili na neki drugi način, a nije uknjižen u zemljišnim knjigama.

Suvlasnici kuće za odmor su obveznici poreza na kuće za odmor u razmjeru koji odgovara njihovim suvlasničkim dijelovima, odnosno u onom dijelu koji je fizičkom razdiobom pripao pojedinom suvlasniku.

Članak 9.

Kućom za odmor smatra se svaka zgrada ili dio zgrade ili stan koji se koriste povremeno ili sezonski, odnosno koji se ne koriste za trajno stanovanje tijekom kalendarske godine.

Kućom za odmor u smislu ove Odluke ne smatraju se gospodarske zgrade koje se ne mogu koristiti za odmor, već isključivo služe za poljoprivrednu proizvodnju, preradu i čuvanje voća i povrća, za smještaj poljoprivrednih strojeva, oruđa, alata i drugog pribora te štale, nadstrešnice, podrumi s bačvama i drugi slični objekti.

Članak 10.

Porez na kuću za odmor ne plaćaju vlasnici nekretnina poslovne namjene koji u istoj nekretnini kao poslovnom objektu obavljaju registriranu djelatnost pružanja usluga smještaja te po toj osnovi stječu dobit odnosno dohodak.

Ako se u objektu koji ima vise jedinica za iznajmljivanje pružaju usluge smjestaja iz stavka 1. ovog članka na način da se samo djelomično, odnosno samo za jednu ili manji broj jedinica bave tom djelatnošću kao poslovnom djelatnošću, a u ostalim jedinicama se bave istom djelatnošću kao domaćinstva dužni su plaćati porez na kuće za odmor za te jedinice, o čemu će tijelo koje vodi postupak zatražiti odgovarajuće dokaze od vlasnika.

Vlasnici kuća za odmor odnosno stanova za odmor koji se bave u predmetnoj nekretnini registriranom djelatnoću obavljanja pružanja usluga smjestaja kao domaćinstva (stambeni objekti) obveznici su plaćanja poreza na kuće za odmor.

Članak 11.

Uz zahtjev za oslobađanje od plaćanja poreza na kuće za odmor iz članka 10. stavka 1. ove Odluke moraju se priložiti sljedeće isprave u izvorniku ili ovjerenoj preslici, ne starije od 6 mjeseci:

1. izvod iz sudskog registra za pravnu osobu odnosno obrtnicu iz kojeg je vidljiva registracija za obavljanje djelatnosti pružanja usluga smještaja,

2. rješenje o kategorizaciji sukladno Zakonu o ugostiteljskoj djelatnosti,

3. vlasnički list i katastarski plan za nekretninu u pogledu koje se podnosi zahtjev za oslobađanje zajedno s elaboratom o etažiranju.

Članak 12.

Porez na kuće za odmor dužni su plaćati i oni vlasnici, suvlasnici, posjednici kuća za odmor koji imaju uredno prijavljeno prebivalište i privremeno boravište na području Općine Sv. Filip i Jakov, ali koriste kuću na način opisan u članku 9. ove Odluke.

U postupku dokazivanja statusa kuće za odmor u smislu stavaka 1. ovog članka, tijelo koje vrši razrez poreza može tražiti i dostavu dokumentacije u kojoj se utvrđuje: mjesto i visina nastanka troška električne energije, vode, telefona, RTV pristojbe i to radi utvrđivanja neuobičajene (smanjene) potrošnje, prijem poštanskih pošiljaka (da li prima osobno ili putem punomoćnika), potvrdu o zasnovanom radnom odnosu, izjave svjedoka, prijava zdravstvenog osiguranja, potvrda o odabranom liječniku primarne zdravstvene zastite, potvrdu o upisu djece u dječji vrtić i školu i svi drugi raspoloživi podaci kako bi se utvrdilo da li se radi o kući za odmor.

Neuobičajena (smanjena) potrošnja smatra se ona vrijednost mjesečne potrošnje koja je manja za najmanje pedeset posto od vrijednosti mjesečne potrošnje ostvarene u mjesecu u kojem je ostvarena najveća vrijednost potrošnje u tekućoj (kalendarskoj) godini.

Članak 13.

Porez na kuće za odmor ne plaća se i to:

1. na kuće za odmor koje se ne mogu koristiti radi starosti i trošnosti,

2. na kuće za odmor koje se ne mogu koristiti zbog ratnih razaranja i prirodnih nepogoda (poplave, požar, potres),

3. na kuće za odmor za vrijeme dok su u njima smješteni prognanici i izbjeglice,

4. na kuće za odmor na odmaralištu u vlasništvu jedinica lokalne i područne (regionalne) samouprave koja služe za smještaj djece do 15 godina starosti,

5. na kuće za odmor starije od 50 godina stečene nasljedstvom od ostavitelja koji je imao stalno prebivalište na području Općine Sveti Filip i Jakov.

Članak 14.

Za kuću za odmor koja je u izgradnji (nedovršena kuća ili stan), porez se plaća samo na korisnu površinu dijela kuće koja je dovršena toliko da se može koristiti povremeno ili sezonski, to minimalno podrazumijeva da je na objektu postavljena vanjska stolarija.

Plaćanju poreza na kuće za odmor podliježu i kuće koje su možda izgrađene bez građevinske dozvole, ako se koriste povremeno ili sezonski.

Članak 15.

Kada pravna ili fizička osoba – građanin ima u vlasništvu dvije ili više kuća ili stanova, od kojih jednu koristi za stanovanje u mjestu prebivališta, a u drugom ili istom mjestu ima kuću ili stan koji koristi povremeno ili sezonski, te ostale kuće ili stanovi smatraju se kućom za odmor i za iste se plaća porez na kuće za odmor.

Članak 16.

Porez na kuće za odmor dužne su plaćati i strane pravne ili fizičke osobe, ako im se kuća za odmor odnosno odmaralište nalazi na području Općine Sv. Filip i Jakov pod istim uvjetima koji su u ovoj Odluci propisani za državljane Republike Hrvatske.

Članak 17.

Ako vlasnik nekretnine temeljem svih okolnosti (prijavljenog prebivališta, visine režijskih troškova, mjesta zaposlenja, mjesta izabranog obiteljskog liječnika, mjesta školovanja djece, mjesta prebivališta uže obitelji, ugovora o najmu i ostalih bitnih činjenica) dokaže Jedinstvenom upravnom odjelu korištenje kuće ili stana za stalno stanovanje, isti će biti oslobođen obveze plaćanja poreza na kuće za odmor.

Članak 18.

Pri promjeni vlasništva kuće za odmor tijekom kalendarske godine novi vlasnik ne plaća porez na kuću za odmor ra razdoblje za koje je taj porez bio utvrđen prethodnom vlasniku. Novi vlasnik obvezan je Jedinstvenom upravnom odjelu prijaviti promjenu vlasništva radi razreza poreza.

Ako je tijekom kalendarske godine stečeno vlasništvo nove kuće za odmor, vlasnik te kuće plaća godišnji porez umanjen za dio godine prije stjecanja vlasništva.

Članak 19.

Porez na kuće za odmor plaća se u vrijednosti od 15,00 kn po četvornom metru površine kuće za odmor.

Obveznici poreza na kuće za odmor moraju Općini Sveti Filip i Jakov, Jedinstvenom upravnom odjelu dostaviti podatke o kućama za odmor, odnosno stanovima, koji se odnose na mjesto gdje se nalaze ti objekti, korisnu površinu, te druge podatke za razrez poreza.

Podatke iz stavka 2. ovog članka porezni obveznici moraju dostaviti do 31. ožujka godine za koju se razrezuje porez.

Članak 20.

U slučaju da vlasnik kuće za odmor ne dostavi Općini podatke o kući za odmor, površinu kuće koja podliježe porezu utvrđuje izmjerom ovlaštena osoba Općine Sv. Filip i Jakov.

Ako vlasnik kuće za odmor ne dozvoli izmjeru kuće ovlaštenoj osobi Općine, površinu koja podliježe oporezivanju ovlaštena osoba Općine utvrdit će množenjem tlocrtnih dimenzija kuće za odmor s brojem etaža.

d) Porez na tvrtku ili naziv

Članak 21.

Porez na tvrtku ili naziv plaćaju pravne i fizičke osobe koje su obveznici poreza na dobit ili poreza na dohodak i registrirane su za obavljanje djelatnosti na području Općine Sveti Filip i Jakov.

Nazivom odnosno tvrtkom u smislu stavka 1. ovog članka smatra se naziv pravne i fizičke osobe pod kojim poduzeće ili radnja posluje, osim:

– natpisa na klupama, stolovima i otvorenim prodajnim mjestima na tržnici na kojima se prodaju živežne namirnice,

– natpisa što ih građevinska poduzeća ističu na gradilištima,

– naziva poslovnih jedinica koje ne posluju s trećim osobama.

Osobe iz stavka 1. ovog članka koje u svom sastavu imaju poslovne jedinice obveznici su poreza na tvrtku za svaku poslovnu jedinicu.

Pod poslovnom jedinicom smatra svako stalno mjesto obavljanja gospodarstvene djelatnosti društva. Poslovnom jedinicom smatraju se posebno:

1. sjedište uprave

2. podružnica

3. poslovnica

4. mjesto proizvodnje ili radionica

5. mjesto kupnje, prodaje ili isporuke

6. rudnik, kamenolom ili drugo stalno, pokretno ili plutajuće crpilište zemnog blaga

7. stalno, pokretno, plutajuće ili drugo gradilište, građevinski ili montažni projekt ako traje dulje od šest mjeseci prema uvjetima navedenim u Općem poreznom zakonu.

Članak 22.

Porez na tvrtku odnosno naziv, plaća se godišnje u iznosu:

– 800,00 kn za fizičke osobe,

– 1.600,00 kn za pravne osobe.

Osobe iz stavka 1. ovog članka registrirane u Općini Sveti Filip i Jakov, koji u svome sastavu imaju poslovne jedinice (prodavaonice, pogone, radionice, prodajna mjesta, skladista) na području Općine Sv. Filip i Jakov za svaku izdvojenu poslovnu jedinicu plaćaju 50% propisanog poreza.

Osobe iz stavka 1. Ovog članka registrirane izvan područja Općine Sv. Filip i Jakov, a koji u svome sastavu imaju poslovne jedinice (prodavaonice, pogone, radionice, prodajna mjesta) na području Općine Sv. Filip i Jakov za svaku izdvojenu poslovnu jedinicu plaćaju 2.000,00 kn.

Članak 23.

Obveznik poreza na tvrtku ili naziv dužan je tvrtku ili naziv, promjenu tvrtke ili naziva i svaku drugu promjenu koja utječe na visinu poreza prijaviti Jedinstvenom upravnom odjelu Općine Sveti Filip i Jakov u roku od 15 dana od dana upisa u registar, odnosno nastale promjene.

Članak 24.

Porez na tvrtku plaća se za tekuću godinu, u roku od 15 dana od dana dostave rješenja kojima je porez na tvrtku odnosno naziv utvrđen.

Tvrtka koja se upiše u registar u tekućoj godini, za tu godinu plaća 50% poreza na tvrtku iz članka 9. ove Odluke.

Članak 25.

Obveznici poreza na tvrtku ili naziv koji ne obavljaju djelatnost ne plaćaju ovaj porez.

Obveznici koji obavljaju djelatnost kraće od 6 mjeseci tijekom godine plaćaju 50% propisanog iznosa iz ove Odluke.

IV. KAZNENE ODREDBE

Članak 26.

Novčanom kaznom od 500,00 do 25.000,00 kuna kaznit će se za prekršaj:

1. pravna ili fizička osoba koja ne obračuna i ne uplati porez na potrošnju u propisanom roku,

2. pravna ili fizička osoba koja ne dostavi podatke za utvrđivanje poreza na kuće za odmor i poreza na tvrtku ili naziv.

Za prekršaj iz stavka 1. ovog članka kaznit će se odgovorna osoba u pravnoj osobi novčanom kaznom od 1.000,00 do 10.000,00 kuna.

Postupak zbog povrede odredbi ove Odluke vodi se u skladu s odredbama Zakona o porezu na dohodak.

V. PRIJELAZNE I ZAVRŠNE ODREDBE

Članak 27.

Poslove utvrđivanja i naplate općinskih poreza obavljati će stručne službe Jedinstvenog upravnog odjela Općine Sveti Filip i Jakov, temeljem podataka kojima raspolaže, podataka koje im dostavi nadležna Porezna uprava te podataka što su ih, sukladno zakonu dužni dostaviti porezni obveznici.

Pravne osobe, druge organizacije, fizičke osobe, banke i druge financijske organizacije dužni su na zahtjev Jedinstvenog upravnog odjela dostaviti podatke, odnosno omogućiti uvid u poslovne knjige i evidencije zbog prikupljanja podataka potrebnih za utvrđivanje poreza.

Članak 28.

Glede razreza, naplate, žalbe, obnove postupka, zastare i drugih postupovnih odredaba pri plaćanju općinskih poreza shodno se primjenjuju propisi o porezu na dohodak.

Nadzor nad obračunavanjem i plaćanjem općinskih poreza provode ovlašteni djelatnici Jedinstvenog upravnog odjela Općine Sveti Filip i Jakov.

Članak 29.

Pravne osobe u 100% vlasništvu Općine Sveti Filip i Jakov i javne ustanove čiji je osnivač Općina Sveti Filip i Jakov, odlukom Općinskog vijeća, mogu biti potpuno ili djelomično oslobođene plaćanja općinskih poreza.

Članak 30.

Ova Odluka stupa na snagu osmog dana od dana objave u »Službenom glasniku Općine Sveti Filip i Jakov«, osim odredbi o prirezu porezu na dohodak koje stupaju na snagu osmog dana od dana objave u »Narodnim novinama«.

Odredbe ove Odluke primjenjivat će se od 1. siječnja 2015. godine.

Članak 31.

Danom stupanja na snagu ove Odluke prestaje važiti Odluka o općinskim porezima (»Službeni glasnik Općine Sv. Filip i Jakov« broj 04/14.).

Klasa: 410-01/14-01/02

Urbroj: 2198/19-02-14-1

Sveti Filip i Jakov, 11. prosinca 2014.

OPĆINSKO VIJEĆE OPĆINE
SVETI FILIP I JAKOV

Predsjednik Općinskog vijeća
Igor Pedisić, v. r.

**DODATAK I.**

Obrazac: PP-MI-PO

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
(Naziv pravne osobe ili ime i prezime)

Adresa: \_\_\_\_\_\_\_\_\_\_\_\_\_\_\_\_                                                                                                       Datum prijave: \_\_\_\_\_\_\_\_\_\_\_\_\_\_\_\_\_\_\_\_\_

OIB: \_\_\_\_\_\_\_\_\_\_\_\_\_\_\_\_\_\_                                                                                                       Datum prijema \_\_\_\_\_\_\_\_\_\_\_\_\_\_\_\_\_\_\_\_\_
                                                                                                                                                                     (Popunjava Općina Sveti Filip i Jakov)

IBAN: \_\_\_\_\_\_\_\_\_\_\_\_\_\_\_\_\_\_\_\_\_

Grad: \_\_\_\_\_\_\_\_\_\_\_\_\_\_\_\_\_\_\_\_\_\_                                                                                              Ime referenta \_\_\_\_\_\_\_\_\_\_\_\_\_\_\_\_\_\_\_\_\_\_\_
                                                                                                                                                                     (Popunjava Općina Sveti Filip i Jakov)

MJESEČNO IZVJEŠĆE O OBRAČUNU I UPLATI POREZA NA POTROŠNJU
ZA RAZDOBLJE OD \_\_\_\_\_\_\_\_\_\_\_ DO \_\_\_\_\_\_\_\_\_\_\_\_\_20\_\_\_. GODINE

|  |  |  |  |  |  |  |
| --- | --- | --- | --- | --- | --- | --- |
| Red. broj | POREZ NA POTROŠNJU | OZNAKA ZA AOP | OSNOVICA ZA OBRAČUN POREZA | STOPA | OBRAČUNATI IZNOS POREZA | UPLAČENI IZNOS POREZA |
| 1 | 2 | 3 | 4 | 5 | 6 | 7 |
| 1. | Vino |  |  |  |  |  |
| 2. | Žestoka alkoholna pića |  |  |  |  |  |
| 3. | Pivo |  |  |  |  |  |
| 4. | Bezalkoholna pića |  |  |  |  |  |
| 5. | Sveukupno (1. – 4.) |  |  |  |  |  |

U\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_godine.

M.P. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Potpis poreznog obveznika odnosno
 ovlaštene osobe poreznog obveznika

156 30.12.2014 Odluka o općinskim porezima i prirezu poreza na dohodak Općine Sv. Filip i Jakov

156 30.12.2014 Odluka o općinskim porezima i prirezu poreza na dohodak Općine Sv. Filip i Jakov

156 30.12.2014 Odluka o općinskim porezima i prirezu poreza na dohodak Općine Sv. Filip i Jakov

Odluka, NN 156/2014-2957
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)